Tästä on kyse Kotkan Meripäiville on tulossa kaksi vesipistettä

Pori Jazz -festivaaleilla vesipisteitä oli 15

Kotkaan on luvassa hellettä viikonlopuksi

Kotkan Meripäiville odotetaan viikonloppuna noin 200 000 vierasta. Kokonaiskävijämäärissä mitattuna tapahtuma on Suomen toiseksi suurin. (siirryt toiseen palveluun)

Helteisestä säästä ja suuresta kävijämäärästä huolimatta vieraille on tarjolla tapahtuma-alueella vain kaksi vesipistettä, joissa omia juomapulloja voi täyttää. Kummassakin vesipisteessä on yksi vesihana.

Vesipisteet sijaitsevat Merikeskus Vellamossa ja sen viereen pystytetyssä Itämeri-kylässä.

Merikeskuksen yläkerrassa sijaitsevasta vesipisteestä juotavaa voi hakea keskuksen aukioloaikoina, aamukymmenestä iltakuuteen. Sen jälkeen omia pulloja voi täyttää keskuksen alakerrassa iltakymmeneen asti.

Vain Itämeri-kylän vesipiste on auki koko tapahtuman ajan.

Vesikanistereita ei näy

Kotkaan on viikonlopuksi luvassa helteistä säätä. Ennusteen mukaan esimerkiksi perjantaina lämpömittarin lukemat nousevat 26 asteeseen.

– Tiedostamme, että on erittäin lämmin ilma. Järjestämme mahdollisuuksien mukaan esiintymispaikkoihin ja -lavoille vettä kanistereissa, Meripäivien tapahtumapäällikkö Tiina Salonen kertoo.

Ylen toimittaja kävi tutustumassa festivaalialueeseen torstaina. Ainakaan aamupäivällä alueella ei näkynyt vesikanistereita. Myöskään tapahtuman infopisteen työntekijöillä ei ollut tietoa alueelle tulevista vesikanistereista.

Toinen vesipiste sijaitsee Merikeskus Vellamon yläkerran opetushuoneessa. Juulia Tillaeus / Yle

Salonen ei kuitenkaan ole huolissaan asiakkaiden vedensaannista.

– Uskon, ettei vesi lopu kesken ainakaan vesipisteistä, sillä vesi tulee hanasta.

Porissa vesipisteitä lisättiin

Suomen kesän toinen suuri tapahtuma on Pori Jazz. Festivaalia vietetiin viime viikonloppuna, ja se keräsi maksullisiin tapahtumiin noin 58 000 ihmistä. Kaikkiaan kävijöitä oli kuitenkin enemmän.

Pori Jazz -festivaaleilla ilmaisia vesipisteitä oli 15, eli moninkertaisesti enemmän kuin Meripäivillä.

– Meillä oli aluksi kymmenen vesipistettä, Pori Jazzin logistiikkapäällikkö Kari Sarpela kertoo.

– Vettä meni enemmän kuin koskaan. Kun vesipisteille alkoi kertyä jonoa, katsoimme parhaaksi lisätä niiden määrää. Pisteiden lisääminen ei maksa juuri mitään, emmekä halunneet, että ihmiset alkavat pyörtyillä.

Meripäivien tapahtumapäällikön Tiina Salosen mukaan väliaikaisten vesipisteiden lisääminen ei ole helppoa eikä nopeaa. Hän sanoo, että veden puhtaus pitää varmistaa näytteiden avulla, koska se juoksee väliaikaisten putkien läpi.

– Ei siis voi ajatella, että vaan laitetaan letku seinään, Salonen sanoo.

Pori Jazzin logistiikkapäällikkö Kari Sarpela arvioi, että Kotkan Meripäivien kaksi vesipistettä on helteillä auttamatta liian vähän.

– Eivät ne riitä alkuunkaan.

Työntekijät auttavat

Meripäivien tapahtuma-alueelta on mahdollista ostaa vettä ja muita juomia. Festarikävijä saa pulittaa vesipullosta enimmillään kolme euroa.

Toinen vesipiste sijaitsee Merikeskus Vellamon vieressä, Itämeri-kylän lähellä. Juulia Tillaeus / Yle

Lisäksi meripäiväalueelle voi tuoda omia alkoholittomia juomia enintään 0,5 litran avaamattomassa muovipullossa.

Salosen mukaan festivaalin henkilökuntaa on ohjeistettu toimimaan valppaasti helteen vuoksi.

– Jos nähdään jotain, mihin on syytä puuttua, tai vinkata esimerkiksi veden juonnista, niin sitten tehdään niin. Kaikki työntekijät pyrkivät auttamaan, jos on hätä veden kanssa, Salonen toteaa.